INGRS พุ่งพรวด 6% นิวไฮรอบ 2 เดือน โบรกฯ แนะซื้อ ชี้ผลงานฟื้นตัว
INGRS พุ่งพรวด 6% นิวไฮรอบ 2 เดือน โบรกฯ แนะซื้อ ชี้ผลงานไตรมาส 4/60-61 (พ.ย.60-ม.ค.61) ฟื้นตัว ล่าสุด ณ เวลา 15.20 น. อยู่ที่ 1.26 บาท บวก 0.07 บาท หรือ 5.88% สูงสุดที่ 1.28 บาท ต่ำสุดที่ 1.22 บาท ด้วยมูลค่าซื้อขาย 61.38 ล้านบาท
23 ม.ค. 2561

ผู้สื่อข่าวรายงานว่า ราคาหุ้น บริษัท อิงเกรส อินดัสเตรียล (ไทยแลนด์) จำกัด (มหาชน) หรือ INGRS ล่าสุด ณ เวลา 15.20 น. อยู่ที่ 1.26 บาท บวก 0.07 บาท หรือ 5.88% สูงสุดที่ 1.28 บาท ต่ำสุดที่ 1.22 บาท ด้วยมูลค่าซื้อขาย 61.38 ล้านบาท

ทั้งนี้ ราคาหุ้น INGRS ปรับตัวขึ้นสูงสุดในรอบ 2 เดือน นับตั้งแต่ราคาหุ้นปิดตลาดอยู่ที่ระดับ 1.26 บาท เมื่อวันที่ 8 พ.ย.60
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะ”ซื้อ” INGRS โดยยอดขายรถ Perodua New Myvi ในมาเลเซียที่เพิ่งเปิดตัว 2 เดือนปรากฏว่าดีเกินคาด 36,000 คัน เทียบกับเป้าหมายปีนี้ 75,000 คัน ซึ่งคำสั่งซื้อใหม่จาก Perodua New Myvi แล อื่นๆ จะช่วยหนุนให้ผลประกอบการไตรมาส 4 ปี 60/61 (พ.ย.60-ม.ค.61) และ ปี 61/62 (ก.พ.61 -ม.ค.62) ฟื้นตัวดีขึ้น
รวมถึงได้แรงหนุนจากบริษัทในอินเดียที่ถือหุ้นเพิ่ม 100% จาก 40% จะช่วยเพิ่มยอดขาย 300 ล้านบาท และกำไรประมาณ 35 ล้านบาท  พร้อมประเมินราคาเป้าหมาย 1.50 บาท บนฐาน P/E ปี 61/62 เท่ากับ 12 เท่า
สำหรับ INGRS มีสัดส่วนรายได้จากการจำหน่ายชิ้นส่วนรถยนต์ให้ Perodua สูงถึง 38%-42% ของยอดขายรวม  ซึ่งยอดขายของ Perodua ในปี 60 มีจำนวนรวม 204,900 คันปรับลดลง 1.1% เมื่อเทียบปีต่อปี แต่ส่วนแบ่งตลาดของ Perodua ยังสูงถึงเกิน 35% ในตลาดมาเลเซีย
ส่วนในปี 61 ค่าย Perodua ตั้งเป้าหมายยอดขายรถยนต์จะปรับตัวดีขึ้นเป็น 209,000 คัน เติบโต 2% ส่วนเราคาดจะโต 12% ซึ่งจะส่งผลบวกต่อ INGRS
นอกจากนี้ INGRS ได้รับคำสั่งซื้อ ใหม่ คือ  1.) Perodua New Myvi ในมาเลเซีย เงินลงทุน 168 ล้านบาท จะช่วยสร้างรายได้ 1,290 ล้านบาท ในระยะ 5 ปี เริ่มผลิต ต.ค.60  2.) Honda New CRV ในไทย/มาเลเซีย ลงทุน 36 ล้านบาท จะช่วยสร้างรายได้ 368 ล้านบาท ในระยะ 5 ปี เริ่มผลิต เม.ย.60
รวมทั้ง 3.) Navara Spain ในไทย ลงทุน 5 ล้านบาท จะช่วยสร้างรายได้ 38 ล้านบาท ในระยะ 5 ปี เริ่มผลิต ก.ค.60  และ 4.) Mitsubishi X-Pander ในอินโดนีเซีย ลงทุน 45 ล้านบาท จะช่วยสร้างรายได้ 430 ล้านบาท ในระยะ 5 ปี เริ่มผลิต ก.ย.60 นอกจากนี้ในปี 61/62 INGRS ได้รับคำสั่งซื้อใหม่ 1,115 ล้านบาท เป็นเวลา 5 ปี โดยจะใช้เงินลงทุน 217 ล้านบาท